**1. Ako mogu ja, možeš i ti!**

Nastavnice: Mirta Lulić i Vesna Tomić

Opis: Sudionici će u radionici pokazati svoju sposobnost snalaženja u novonastalim situacijama, brzinu i lakoću učenja te shvaćanje fizikalnih problema. Učenici će upoznati sudionike s jednostavnim pribor za izradu mini robota kao nastavnog pomagala kojeg će koristiti prilikom istraživanja jednolikog gibanja po kružnici. Odredit će: period vrtnje, recipročnu vrijednost perioda vrtnje, brzinu kojom se robot giba po kružnoj putanji, promjenu vektora obodne brzine u vremenskom intervalu te silu koja drži robota na zakrivljenoj putanji. Na kraju radionice sudionici će naučeno provjeriti interaktivnom simulacijom koju su pripremili učenici mentori.

**2. Glagoljica – spajanje tradicije i tehnologije**

Nastavnice: Nikolina Mandić Matijević i Marina Maričić

Opis: Cilj je radionice kroz zanimljiv i moderan način upoznati sudionike s najstarijim hrvatskim pismom koje je posebnost hrvatske baštine, nacionalnog i kulturnog identiteta. Posjetitelji će se na radionici upoznati s osnovnim podatcima o glagoljici te se okušati u umijeću čitanja i pisanja ovog drevnog pisma. Uz pomoć tehnologije spojit ćemo tradiciju i suvremenost te će sudionici moći usvojiti znanja o glagoljici kroz brojne računalne igre kako bismo glagoljicu što više približili današnjim generacijama.

**3. Zavirimo u svijet stanične inteligencije!**

Nastavnici:Filip Babić i Sanja Mijakić

Opis: Evolucijski stečeni biološki mehanizmi osiguravaju stanici neometano funkcioniranje, što predstavlja preduvjet za fiziološki usklađene procese na razini višestaničnog organizma kakav je i ljudski, a ujedno otkrivaju fascinantnu razinu stanične inteligencije! Ona se očituje kroz uspješnu obranu ljudskog organizma od patogena iz okoline, temeljenu na bijelim krvnim stanicama, kao i kroz prevenciju razvoja većih problema u funkcioniranju organizma staničnom apoptozom ili njezinim samouništenjem. Nastavno na obljetnicu rođenja Jonasa Salka (1914.), izumitelja cjepiva za dječju paralizu, kroz osmišljene će se aktivnosti posjetiteljima omogućiti otkrivanje mehanizma djelovanja cjepiva i razvoja imunosti za čitav niz za život opasnih bolesti koje izazivaju trajna oštećenja.

**4. Srednjovjekovne priče: spoj umjetne inteligencije i povijesti**

Nastavnica: Ines Jančula

Opis: Naša radionica „Srednjovjekovne priče; spoj umjetne inteligencije i povijesti“ spaja tehnologiju umjetne inteligencije s bogatstvom povijesti, potičući duboko poštovanje prema prošlosti i neograničenim mogućnostima umjetne inteligencije u pripovijedanju i obrazovanju. Ova je radionica osmišljena kako bi potaknula znatiželju, kreativnost i kritičko razmišljanje kod posjetitelja, čineći je nezaboravnim i obogaćujućim iskustvom za sve. Pokušat ćemo odgovoriti na pitanje kako umjetna inteligencija može poboljšati naše razumijevanje prošlosti i etička razmatranja vezana uz korištenje umjetne inteligencije u povijesnom istraživanju i pripovijedanju.

**5. Otkrijte svoju vrstu inteligencije**

Nastavnice: Daliborka Šetka i Barbata Horvatović Krstevski

Opis: Učenici voditelji radionice posjetitelje će upoznati s različitim vrstama inteligencije, nakon čega će posjetitelji moći testirati i otkriti svoju vrstu inteligencije. Ova radionica pruža sudionicima priliku da bolje razumiju svoje snage, talente i načine na koje razmišljaju, uče i rješavaju probleme. Kroz otkrivanje svojih dominantnih vrsta inteligencije, sudionici će moći prilagoditi svoje učenje, radne metode i načine komunikacije kako bi postigli bolje rezultate u svojim obrazovnim, profesionalnim i osobnim područjima života.

**6. Seizmograf – objektiv prema zemaljskoj utrobi**

Nastavnik: Zvonimir Bušić

Opis: Osnovna ideja ovog događanja je svim sudionicima prezentirati rad seizmografa. Seizmograf će prethodno izraditi učenici Gimnazije A. G. Matoša, Đakovo u suradnji s profesorom geografije. Budući da će ovaj uređaj biti konstruiran od elektroničkih arduino komponenti, sudionici će jačim ili slabijim dodirom na senzore izazvati jače ili slabije podrhtavanje olovke koja će sukladno tome stvarati seizmogram – grafički zapis potresnih valova.

**7. Emotional intelligence**

Nastavnica: Danica Miloš

Opis: Sudionici radionice će upoznati svoj kvocijent emocionalne inteligencije odgovarajući na 20 kviz pitanja iz svakidašnjeg života sa višestrukim izborom (4 moguća odgovora), te saznati rezultat pomoću interpretacije na kraju kviza zbrajanjem bodova prema odabranim odgovorima. Također će naučiti tematske riječi i izraze na engleskom jeziku. Učenici 3.c razreda Gimnazije A. G. Matoša, Đakovo će pripremiti autentična kviz pitanja i tumačenje odgovora za sudionike u digitalnom obliku (forms) koji će se moći očitati mobitelom pomoću QR koda

**8. Malim koracima do zvijezda!**

Nastavnice:Emina Lulić i Martina Klarić

Opis: Cilj ovih radionica je upotrijebiti matematičko – logičku inteligenciju sudionika, ojačati njihovo samopouzdanje i razviti ljubav prema logici i matematici. Sudionici će, rješavajući postavljene probleme, uočiti da malim koracima mogu napredovati do zvijezda!

**9. Inteligencija na djelu**

Stručne suradnice: Josipa Hardi i Lucija Ostheimer

Opis: Sudionici će kroz različite igre rješavati problemske zadatke te na taj način razvijati vlastite kognitivne, logičko-matematičke i kreativne sposobnosti.

**10. Pažnja i koncentracija**

Nastavnice: Viktorija Krbavac i Silvija Profusek

Opis: Kroz nekoliko jednostavnih igara, prikladnih za sve uzraste, posjetitelji će koristiti razne dijelove mozga i njegove funkcije, kako ne bi „ispali“ iz igre. Razvijat će strategije, iskušavati ih, razgovarati s ostalim sudionicima/igračima kako bi riješili zadatak a nesvjesno poboljšali svoju pažnju i svjesnost trenutka.

**11. Predavanje: Rimski vojnik kasne antike u istočnoj Slavoniji**

Nastavnici: Ive Zubčić i Dubravko Aladić

Opis: Kroz kratka predavanja posjetitelji će se upoznati sa životom rimskih legionara i domicilnog svijeta u istočnoj Slavoniji. Bit će govora o njihovim običajima i svakodnevici, načinu prehrane i higijeni te o obući i odjeći. Posjetitelji će moći i vidjeti izloženu opremu rimskog vojnika.

**12. Izložba: Strast je generacija genija**

Nastavnica: Mirta Lulić

Opis: Učenici će napraviti izložbu povodom obilježavanja 460. obljetnice rođenja velikog znanstvenika Galileo Galileia. Izložbom će prikazati instrument za mjerenje temperature u obliku zatvorenog staklenog cilindra ispunjenog prozirnom tekućinom u koju su uronjeni utezi različite prosječne gustoće, gibanje tijela pod utjecajem sile teže, princip inercije te gibanje planeta oko Sunca. Učenici će upoznati sudionike zašto je Galileo Galileia imao ključnu ulogu u razvoju znanstvene metode te kako su uvođenjem eksperimentiranja priznate njegove metode otkrivanja prirodnih činjenica.